ต่ออายุคนิสร์สะดุด
คลังจี้ธสน.แจงผลสอบข้อร้องเรียนตั้ง&#8216;สุธนัย&#8217;รักษาการเอ็มดี
8 ต.ค. 2557

คลังจี้ธสน.แจงผลสอบข้อร้องเรียนตั้ง‘สุธนัย’รักษาการเอ็มดี
เอ็กซิมแบงก์ตั้ง “สุธนัย” รั้งรักษาการเอ็มดี หลัง “คนิสร์” หมดสัญญาจ้าง รอผลสอบข้อเท็จจริง
รายงานข่าวจากกระทรวงการคลัง เปิดเผยว่า กระทรวงการคลังได้ทำหนังสือสอบถามไปยังธนาคารเพื่อการส่งออกและนำเข้าแห่งประเทศไทย (ธสน.) หรือเอ็กซิมแบงก์ หลังจากที่คณะกรรมการ ธสน. ได้ให้คณะกรรมการตรวจสอบของธนาคาร ทำการตรวจสอบข้อเท็จจริงกรณีนายคนิสร์ สุคนธมาน กรรมการผู้จัดการ เอ็กซิมแบงก์ ถูกร้องเรียนในหลายประเด็น ว่า ผลการตรวจสอบเป็นอย่างไรและผลที่ออกมาจะกระทบต่อมติบอร์ดก่อนหน้านี้ที่เห็นชอบให้มีการต่ออายุสัญญาจ้างนายคนิสร์หรือไม่ 
ทั้งนี้ เนื่องจากเมื่อวันที่ 30 ก.ย.ที่ผ่านมา ธสน.ได้ส่งหนังสือมายังกระทรวงการคลังขอต่ออายุสัญญาจ้างนายคนิสร์ไปอีก 4 ปี แต่ต่อมา ธสน.ได้ส่งหนังสือมาอีกฉบับลงนามโดยนายนริศ ชัยสูตร อธิบดีกรมธนารักษ์ ในฐานะประธานบอร์ด แจ้งว่านายคนิสร์อยู่ระหว่างถูกสอบสวนจากคณะกรรมการตรวจสอบในหลายประเด็น รมว.คลังจึงต้องรอผลการสอบสวน ไม่สามารถลงนามเห็นชอบการต่ออายุสัญญาจ้างได้
นอกจากนี้ ในวันที่ 6 ต.ค.ที่ผ่านมา เป็นวันครบกำหนดสัญญาจ้างนายคนิสร์ กระทรวงการคลังจึงต้องทำหนังสือถามกลับไปที่เอ็กซิมแบงก์เพื่อขอทราบผลการตรวจสอบ ซึ่งหากผลออกมาว่านายคนิสร์ไม่ได้เป็นไปตามข้อร้องเรียน รมว.คลังก็สามารถลงนามเห็นชอบการต่ออายุได้ทันที แต่หากผลการสอบสวนพบว่ามีมูลความจริง ก็อาจจะต้องมีการเริ่มกระบวนการสรรหากรรมการผู้จัดการใหญ่คนใหม่
อย่างไรก็ตาม เนื่องจากสัญญาจ้างนายคนิสร์ครบกำหนดเมื่อวันที่ 6 ต.ค.ที่ผ่านมา ธสน.จึงได้ตั้งนายสุธนัย ประเสริฐสรรพ์ รองกรรมการผู้จัดการ เอ็กซิมแบงก์ ขึ้นรักษาการกรรมการผู้จัดการในระหว่างนี้เพื่อรอผลการสอบสวนที่จะออกมา
ขณะเดียวกันมีรายงานข่าวแจ้งว่า ธสน.ได้มีการนำผลสอบสวนการร้องเรียนนายคนิสร์ที่เป็นของคณะกรรมการตรวจสอบมาพิจารณา จากนั้นได้ตั้งคณะกรรมการสอบข้อเท็จจริงขึ้นมีนายไพบูลย์ กิตติศรีกังวาน รองผู้ว่าการธนาคารแห่งประเทศไทย (ธปท.) ในฐานะกรรมการ ธสน. เป็นประธานกรรมการ โดยจะดำเนินการสอบข้อเท็จจริงให้เสร็จเรียบร้อยภายใน 30 วัน